Dankie vir jou mooi woorde wat my inspireer om al die vrae te beantwoord. Aangesien jy met insulienweerstand (IW) gediagnoseer is, sal ek graag aanbeveel dat jy 'n geregistreerde dieetkundige raadpleeg. Besoek die Assosiasie vir Dieetkunde in SA se Webwerf by: www.dietetics.co.za en klik op 'Private Practising' om 'n dieetkundige in jou gebied te vind. Die dieetkundige sal 'n lae-vet, lae-glisemiese indeks (GI) dieetvoorskrif vir jou uitwerk sodat jy die probleem met jou insulienvlakke kan bekamp en ook gewig kan verloor. Klik ook op 'Diet & Nutrition' bo aan hierdie bladsy en dan op 'Weight loss' en dan op 'The Glycaemic Index' om artikels oor hierdie onderwerp te lees. Gereelde, daaglikse oefening vir ten minste 30 minute soos flink stap, sal ook baie help vir die bloedglukose- en die insulienprobleme. As ek so kyk na die kosse wat jy lys, dan is die Special K nie geskik vir persone met IW nie aangesien dit 'n hoë GI van 89 het - All Bran met lae-vet of vetvrye jogurt of melk is 'n baie beter lae-vet, lae-GI keuse. Dit geld ook vir die volkoringbrood met sy GI van 70. Lae GI brood sal 'n beter opsie wees omdat dit jou baie langer laat versadig voel en dit beteken minder honger en minder 'kroek'. Jy kan die 'South African Glycemic Index & Load Guide' op die Webwerf van die SA Glycemic Index Foundation by www.gifoundation.com bestel.